भारतीय क्रिकेट कंट्रोल बोर्ड (बीसीसीआई) ने बयान जारी कर डब्ल्यूआईसीबी के इस फैसले पर हैरानी जाहिर की है। कैरेबियाई बोर्ड ने कहा है कि खिलाड़ियों के साथ विवाद को लेकर वह यह दौरा बीच में ही रद्द कर रहा है। गौरतलब है कि डब्ल्यूआईसीबी और कैरेबियाई खिलाड़ियों के बीच का विवाद उस समय और गहरा गया, जब धर्मशाला एकदिवसीय मैच में टॉस के दौरान सभी खिलाड़ी अपने कप्तान के साथ खड़े नजर आए।
टॉस जीतने के बाद कप्तान ड्वायन ब्रावो ने साफ-साफ कहा था, "मैं और पूरी टीम एक साथ हैं। यह दौरा हमारे लिए काफी कठिन रहा है। हम नहीं चाहते कि हमारे कारण क्रिकेट का खेल या हमारे प्रशंसक प्रभावित हों लेकिन फिर भी यह हमारे लिए फैसला लेने का समय है। मेरे खिलाड़ी जो लड़ाई लड़ रहे हैं, इसके लिए मैं उन्हें बधाई देता हूं।'
ब्रावो का यह बयान और टॉस के समय पूरी टीम का टीवी कैमरे के सामने होना निश्चित रूप से डब्ल्यूआईसीबी के अधिकारियों के लिए परेशानी का सबब बना।